google/wiki40b huggingface dataset:
מגדן

היסטוריה

פיתוח האזור החל בתחילת המאה ה-20 במהלך סיורים של גאולוגים באזור וגילוי מרבצים של מתכות שונות. בתקופת סטלין נבנו מחנות עבודה מיוחדים למטרה זו ובין הידועים שבהם הוא גולאג קולימה.
מגדן הפכה ליישוב עירוני ב-1929, כאשר אסירי הגולאג הראשונים נשלחו לאזור. ב-1939 היישוב נהפך לעיר ובדצמבר 1953 היה לבירת מחוז מגדן שהוקם באותה שנה. בעיר קיימת אוניברסיטה ובה מחלקה מיוחדת לחקר הצפון, ובמיוחד חקר אזור הטונדרה.
כיום, העיר היא אחת מהיצואניות הגדולות של דגי האוקיינוס השקט ברוסיה.

יהודים

היהודים הראשונים הגיעו לעיר עם היווסדה, ברובם אסירי הגולאגים. ב-1939 עמד מספר היהודים על 804 נפש, לאחר מכן התחיל המספר לרדת וב-1979 המספר כבר ירד ל-344.
כיום  קיימת בעיר קהילה יהודית, שבראשה עומד בוריס לוין משנת 1991. הקהילה נקראת "שלום". עד 1998 התקיימה התארגנות קהילתית נוספת בשם "חלום", אך רוב חבריה עלו לישראל. הקהילה מקיימת בית ספר בימי ראשון, חגיגה משותפת של חגים יהודיים, חבריה משתתפים בתוכנית בית מדרש של הרב עדין שטיינזלץ בעיר חברובסק. בעיר קיימות נציגויות של הסוכנות והג'וינט.
עיר המראות (ספר)

עלילה

עיר המראות ממשיך היכן שהתריסר הסתיים, עוקב אחר השמדתם של התריסר והנגועים בווירוס, וחוקר את הרקע של חולה אפס, האדם הראשון שהשתנה בתחילת המאה ה-21. כדי לעשות זאת הספר מציג פלשבק וגם קופץ 900 שנים קדימה על מנת לחשוף את גורל האנושות.
...And Justice for All

מוזיקה

...And Justice for All הוא האלבום המורכב ביותר מבחינת הביצועים האינסטרומנטליים ונעשה בו שימוש בטכניקה של הקלטות כפולות (למשל התופים ב-Dyers Eve) מה שגרם לכך ששירים אחדים לא בוצעו מעולם או לעיתים נדירות בהופעות חיות. באלבום זה, לעומת אלבום קודמים, העוצמה של גיטרת הבאס הונמכה משמעותית במיקס, מה שגורם לצליל להשמע אטום ולא עוצמתי כמו באלבומים הקודמים. ג'ייסון ניוסטד טען כי פעולה זו נעשתה כחלק מה"זובור" ששאר חברי הלהקה עשו לו באותה התקופה, אך גם הטפילד וגם אולריך טענו שלא היו מרוצים במיוחד מאיכות ההפקה של האלבום.
יחסי ג'יבוטי–רואנדה

כלכלת ג'יבוטי

כלכלת ג'יבוטי מבוססת על שירותים הקשורים במיקום האסטרטגי שלה ובסטטוס שלה כשטח חופשי למסחר בקרן אפריקה ובצפון אפריקה. 
שני שלישים מתושביה חיים בעיר הבירה – ג'יבוטי, והשאר בעיקר נוודים ורועי צאן המפוזרים במדינה. מרבית המדינה היא מדבר שהגשם בו נדיר, דבר המגביל את גידול הפירות והירקות, ולכן מרבית המזון מיובא. ג'יבוטי מספקת שירותים כנתיב מעבר בינלאומי (למשל לספינות) וכמרכז תדלוק באזור כולו. בג'יבוטי קיימים מעט אוצרות טבע ותעשייה זעירה. שיעור האבטלה במדינה עומד על כ-50% ומהווה בעיה קשה.

כלכלת רואנדה

מוצרי הייצוא העיקריים הם קפה ותה. כן מייצאים זנים של חרצית המשמשים, מלבד לנוי, גם להפקת קוטל חרקים. רואנדה אינה ברוכה במשאבי טבע, אך כורים בה בכמויות קטנות מספר מחצבים, בהם טונגסטן וקסיטריט. התיירות מהווה מקור הכנסה משמעותי, ותרומתה לתוצר ב-2008 מוערכת ב-5.3%. מוקדי המשיכה העיקריים הם שרידי יערות העד, שבהם ניתן לצפות בגורילות.
רצח העם ב-1994 ריסק לחלוטין את כלכלת המדינה, שהייתה ענייה גם לפני כן. מאז נמצאת הכלכלה במגמת שיפור. בין 1998 ל-2007 נרשמה צמיחה כלכלית של יותר מ-6% בממוצע שנתי, בין הגבוהות באפריקה. הממשלה נוקטת מדיניות נאו-ליברלית, מפריטה חברות בבעלות ממשלתית ומפחיתה מחסומי סחר. לצד הצמיחה, העמיק האי-שוויון בחברה.

סחר

בשנת 2013 ייצאה ג'יבוטי לרואנדה סחורה בשווי 43.4 אלף דולר אמריקאי. הסחורה הייתה רובה ככולה (100%) מכונות לשיוף מתכת. מאז שנה זו אין תנודות בייצוא הג'יבוטי לרואנדה ואף דולר אחד לא יצא מג'יבוטי והגיע לרואנדה. בשנת 2014 ייצאה רואנדה לג'יבוטי סחורה בשווי 41.8 אלף דולר אמריקאי. הסחורה הייתה מכונית אחת או שתיים (77%) ובגדים משומשים לנזקקים (23%). מאז שנה זו אין כלל יחסי סחר ומסחר בין רואנדה לג'יבוטי ולא עבר אף דולר אחד בין שתי המדינות.
דנה ויס

ביוגרפיה

ויס נולדה, גדלה והתחנכה בירושלים. לאחר שסיימה את שירותה הצבאי כקצינת חינוך, למדה לתואר ראשון במשפטים ובתקשורת באוניברסיטה העברית, הוסמכה כעורכת דין וסיימה תואר שני במשפטים.
את דרכה התקשורתית החלה בעיתון "חדשות" וערכה בו את מוסף הסטודנטים "איינשטיין". לאחר סגירת העיתון בשנת 1993, עברה לחברת החדשות של ערוץ 2, שם החליפה את גדעון סער, ששימש ככתב לענייני משפט. היא מילאה תפקיד זה במשך כעשר שנים ומשנת 2002, הגישה סדרות תחקירים ותוכניות אקטואליה שונות.
בינואר 2006 הגישה את תוכנית התחקירים "אנטי-אנטיביוטיקה" שעסקה באנטיביוטיקה שאנשים צורכים בכמויות גדולות ובהשלכותיה, ובסוף אותה שנה הגישה סדרת תחקירי המשך "אנטי-וירוס" שחקרה מה קורה לגוף האדם בשיא עונת החורף, כשהשפעות ומתקפות הווירוסים בעיצומן.
בשנת 2007 הגישה ויס תוכנית תחקירים בשם "מישהו עוקב אחריך". משנת 2009 החלה להגיש את תוכנית האקטואליה "פגוש את העיתונות", באותה שנה גם יצרה והגישה את הסדרה הדוקומנטרית "הפרעת קשב – מדינה באבחון" העוסקת בהפרעות קשב וריכוז. בשנת 2010 יצרה והגישה את סדרת התחקירים "קריירה". במאי 2013 קודמה וייס בחברת החדשות של ערוץ 2 להיות מגישת חדשות סוף השבוע. כתוצאה מכך ב-25 במאי הגישה את התוכנית פגוש את העיתונות בפעם האחרונה. ב-20 ביולי 2017 הגישה ויס לראשונה את מהדורת החדשות המרכזית של חדשות 2 כמגישה מחליפה. היא השתתפה כמראיינת בכל פרקי העונה הראשונה של סדרת הטלוויזיה "צומת מילר".
בעבר לימדה בחוג לתקשורת במרכז הבינתחומי הרצליה.

חיים אישיים

ויס נשואה לרפי טופז והיא אם לשלושה בנים. מתגוררת עם משפחתה בשכונת רמת אביב בתל אביב. בשנת 2009 הצטרפה ויס לעמותת תושבי רמת אביב המתנגדים לפעילות החרדית בשכונה. היא השתתפה בכנס העמותה כפעילה מוצהרת והנחתה פאנל של העמותה.
Me Against the World

רקע

בשנת 1993 טופאק היה כבר הצלחה גדולה בתעשיית ההיפ הופ, עם שני סינגלים במעמד זהב, שהגיעו לטופ 20 במצעדי הפופ ("I Get Around" ו-"Keep Ya Head Up"), וכן אלבום שני שעובר את מעמד אלבום זהב, והגיע לטופ 25 של הבילבורד 200 (Strictly 4 My N.I.G.G.A.Z.). עם זאת, הראפר בן ה-22 באותם ימים, הסתבך בסדרת עברות על החוק: בקיץ 1993 שאקור הואשם בתקיפת במאי הקולנוע אלן יוז לאחר שפוטר מתפקידו בסרט "סכנה לציבור". שאקור נידון ל-15 ימים בכלא. מאוחר יותר באוקטובר 1993 הואשם שאקור בירי בשני שוטרים שלא בתפקיד באטלנטה, אך למרות ההאשמות בסופו של דבר הוא שוחרר. בחודש נובמבר שאקור ושניים מחברי הפמליה שלו הואשמו בתקיפה מינית במעריצה, חבריו נמצאו אשמים ונידונו ל-4.5 שנות מאסר. לדברי שאקור, האלבום נעשה כדי להראות לקהל ההיפ הופ שלו את הכבוד שלו לאמנות. שאקור ניסה להפוך את האלבום לאישי ומהורהר יותר מהיצירות הקודמות שלו.
הסינגל Dear Mama שוחרר כסינגל הראשון של האלבום בפברואר 1995, ביחד עם השיר "Old School". הסינגל, שהביע כבוד רב לנשים השחורות, היה הסינגל המצליח ביותר של האלבום והגיע למעמד פלטינה והגיע למקום התשיעי בבילבורד הוט 100. הסינגל "So Many Tears" שוחרר 4 חודשים לאחר מכן והגיע למקום ה-44 בבילבורד הוט 100 והסינגל "Temptations" זכה להצלחה רבה גם הוא כשהגיע למקום ה-68 בשיאו. שלושת הסינגלים הופיעו באלבום הלהיטים הגדולים של שאקור, Greatest Hits.
לואיס הררה

קריירה

הררה החל את הקריירה המקצוענית שלו ב-1980 כאשר שיחק בשורות אינדפנדיינטה מדיין במשך שלוש עונות, שלאחריהן עבר לאתלטיקו בוקרמנגה למשך שנה אחת. ב-1986 עבר לאחת הקבוצות הגדולות במדינה, אמריקה קאלי, עימה זכה באליפות. אבל השינוי המשמעותי בקריירה שלו קרה ב-1987 כאשר עבר לאתלטיקו נסיונל. הוא זכה עימה בקופה ליברטדורס בשנת 1989 וכן בשתי אליפויות קולומביה, ב-1991 ו-1994. המעבר לנסיונל הקנה לו גם לראשונה את הזימון לנבחרת הבוגרת. הוא שיחק בנסיונל עד לשנת 1996 ושנה מאוחר יותר חצה את הכביש בשביל לסיים את הקריירה בקבוצה עימה התחיל, אינדפנדיינטה מדיין.

נבחרת קולומביה

הררה זומן לנבחרת הלאומית שאומנה על ידי פרנסיסקו מטוראנה לראשנה בשנת 1987. הפך עם הזמן להיות המגן הימני הקבוע של הנבחרת ושיחק בטורניר הקופה אמריקה בשנים 1987, 1991, ו-1993. כמו כן העפיל עם הנבחרת למונדיאל 1990 אחרי היעדרות של 28 שנים, שם הצליחה קולומביה להעפיל לשמינית הגמר לפני שהודחה על ידי קמרון.
הררה היה חלק בלתי נפרד מהדור הכישרוני שייצג את קולומביה באותן שנים, כולל במוקדמות מונדיאל 1994, אז העפילה הנבחרת למונדיאל בארצות הברית לאחר הניצחון ההיסטורי על ארגנטינה 0-5 בבואנוס איירס. הוא שיחק כמובן גם במונדיאל עצמו, בו הודחה קולומביה כבר בשלב הבתים.
סך הכל רשם 61 הופעות במדי הנבחרת וכבש שער אחד.
ויטאלי גינזבורג

קורות חיים

גינזבורג נולד למשפחה יהודית במוסקבה ב-1916. הוא סיים את לימודי הפיזיקה במוסקבה ב 1938. ב-1942 קיבל תואר דוקטור. החל משנת 1940 עבד במכון לבדב לפיזיקה במוסקבה. בין השגיו: ניסוח תאוריה פנומנולוגית חלקית של מוליכות על, תאוריית לנדאו-גינזבורג, אותה פיתח עם לב לנדאו ב 1950; חקר התקדמות גלים אלקטרומגנטיים בפלזמה (למשל היונוספירה) ותאוריה אודות מקור הקרינה הקוסמית. בשנות החמישים מילא גינזבורג תפקיד מפתח בפרויקט פיתוח פצצת המימן הסובייטית.
רעייתו השנייה של גינזבורג נעצרה ב-1944 ונשלחה לשלוש שנים במחנה עבודה, לאחר שהורשעה בתכנון התנקשות בסטלין. הם התחתנו בשנת 1946, לאחר שחרורה.
גינזבורג זיהה עצמו כיהודי אתאיסט, ומאז התמוטטות ברית המועצות היה פעיל מאוד בחיים היהודיים ברוסיה, היה חבר מועצת המנהלים של הקונגרס היהודי-רוסי ונודע כתומך ישראל ולוחם באנטישמיות.
פפאף

הקמת החברה

החברה הוקמה על ידי ג'ורג' מיכאל פפאף (1823 - 1893) שהיה יצרן כלי נשיפה באותה תקופה. ב-1862 נמכרה מכונת התפירה הראשונה של פפאף ובערך 10 שנים לאחר מכן ויתר ג'ורג' מיכאל פפאף על ייצור כלי נשיפה ופיתח את החברה לחברה מובילה בייצור מכונות תפירה אשר מכרה כמה אלפי מכונות בשנה. ב-1885, במטרה להתפשט לשווקים חדשים, פתח פפאף משרד מכירות בלונדון. המפעל בקייזרסלאוטרן המשיך לגדול עד שבשנת 1891 העסיקה החברה כ-400 עובדים ומכרה סביב 25,000 מכונות בשנה.
לאחר מותו של גיאורג מיכאל פפאף בשנת 1893, השתלט בנו הבכור, ג'ורג' פפאף, על החברה. תחת הנהגתו החברה גדלה עוד יותר והמשיכה להרחיב את העבודה ואת שוקי היעד. עד מותו של ג'ורג' פפאף הבן ב-1917, החברה כבר ייצאה את מוצריה ל-64 מדינות. אחותו של ג'ורג' הבן השתלטה על החברה לאחר מותו והנהיגה מדיניות רווחה לעובדי החברה שכללה אפילו שיכון מגורים לעובדיה. בשנת 1926, קיבל את המושכות קרל פפאף, קרוב משפחה נוסף. החברה גדלה והעסיקה עד ל-2,600 אנשים. המפעל ייצר 300 מכונות ביום, וב-1936 יוצרה מכונת התפירה מספר 3,000,000 של פפאף.

קבוצת זינגר/פפאף ו-VSM

משנות ה-80 החברה נקלעה לקשיים בעקבות משבר הלבשה עולמי. בשנת 1997 מכר מחזיק המניות העיקרי של החברה את חלקו לחברת זינגר (Singer) המתחרה וכך נוצרה הקבוצה זינגר/פפאף
Singer/Pfaff-Group.
בין השנים 1999 ו-2001 חברת פפאף התפרקה לשתי חברות, חברה המייצרת ומשווקת מכונות תפירה ביתיות אשר משתמשת בשם המותג PFAFF, וחברה המייצרת ומשווקת מכונות תעשייה הנקראת PFAFF Industrial.
באותו הזמן הצטרפה לקבוצה זינגר/פפאף חברת ענק נוספת שוודית הנקראת הוסקוורנה (Husqvarna Viking). ביחד שלוש החברות נקראות VSM.
קורט פון המרשטיין-אקוורד

קריירה צבאית

פון המרשטיין-אקוורד נולד ב-26 בספטמבר 1878 בהינריכסהאגן שהשתייכה לאימפריה הגרמנית, במשפחת אצולה שיצאו ממנה כמה קצינים בכירים. הוריו היו הינו פון המרשטיין-אקוורד, שהיה פקח ראשי בדוכסות הגדולה של מקלנבורג-שטרליץ ואידה. בשנת 1898 התגייס פון המרשטיין-אקוורד לצבא הגרמני הקיסרי, והצטרף לרגימנט הרגלים של המשמר ה-3, שם הכיר את קורט פון שלייכר, וב-15 במרץ באותה שנה התחתן עם מריה בתו של ולטר פון ליטוויץ. במלחמת העולם הראשונה, מילא פון המרשטיין-אקוורד תפקידי מטה באגף האפסנאות, בקורפוס המילואים ה-8, ובמטה הכללי.
לאחר המלחמה נשאר פון המרשטיין-אקוורד ברייכסווהר, ומילא בו תפקידי פיקוד ומטה. בשנת 1920 התנגד פון המרשטיין-אקוורד לפוטש של קאפ, ונשאר נאמן לממשלה. בשנת 1930 מונה פון המרשטיין-אקוורד לראש המטה הכללי של הOKH. בתפקידו זה תכנן את הגדלת הצבא וחימושו, ועל כך הועלה ב-23 בדצמבר 1933 לדרגת גנרל אוברסט. פון המרשטיין-אקוורד התנגד באופן נחרץ לנאצים, ובדצמבר 1932 אמר להיטלר שאם ינסה לתפוס את השלטון באופן לא חוקי, הוא יורה לירות בו ובאנשיו, כמו כן ניסה לשכנע את הנשיא הינדנבורג שלא למנות את היטלר לקנצלר. בעקבות כך הורה היטלר על פיטוריו ב-31 בינואר 1934. פון המרשטיין-אקוורד זעם על שהאס אס אסר על קציני הצבא להשתתף בלווייתו של קורט פון שלייכר שחוסל בליל הסכינים הארוכות. פון המרשטיין, שהיה מנאמניו של שלייכר, המרה את האיסור באופן מתריס.

מלחמת העולם השנייה

עם פרוץ המלחמה מונה פון המרשטיין-אקוורד למפקד פלגת הארמייה A בחזית המערבית, אך ב-21 בספטמבר 1939 פוטר מתפקידו.

אחרית ימיו

במהלך 1942 החל להתפשט אצל פון המרשטיין-אקוורד סרטן הגרון מתחת לאוזנו השמאלית, בתחילה הוא סירב לקבל טיפול רפואי, ולבסוף כשניגש לרופאו, התברר שכבר לא נותר מה לעשות. ניסיון לטפל מחלה על ידי הקרנות, גרם לו לכאבים ולאי נוחות, ובשל כך הפסיק את הטיפול. פון המרשטיין-אקוורד חי בביתו שבברלין כשהוא סובל מהמחלה, עד שב-16 באפריל 1943 שקע בתרדמת, ושבוע לאחר מכן ב-24 באפריל מת. כדי למנוע את כיסוי ארונו בדגל צלב הקרס, החליטה משפחתו להימנע מלוויה ממלכתית, וקברה אותו בשטיינהורסט בטקס צנוע. המשפחה השאירה זר תנחומים שנשלח במיוחד על ידי היטלר ברכבת התחתית בברלין, וטענה כי נשכח.
אריסטו מכיוס

ביוגרפיה

הוא נולד באי כיוס והגיע לאתונה שבה שמע את הרצאותיו של זנון מקיטיון, מייסדה של האסכולה הסטואית בפילוסופיה היוונית. לעיתים השתתף גם בהרצאותיו של פולמון מאתונה, שעמד בראש האקדמיה האפלטונית מ-314 עד 269. אם כי אריסטו מכיוס נמנה עם חוגיו של זנון מקיטיון, הוא זנח את תורת מורהו בהביעו התנגדות לשניים מענפי הפילוסופיה של האסכולה הסטואית: לוגיקה ופיזיקה.
אריסטו מכיוס היה אדם בעל כוח שכנוע ונואם מעולה. הוא פתח את בית ספרו בגימנסיה בשם צינוסרגס, שהייתה ממוקמת בפרבר של אתונה ושנודעה בשל קשריה עם הפילוסופים הציניקנים. נהרו אליו תלמידים כה רבים עד כי הרשה כניסה חופשית לכל מי שאבה להאזין לדבריו. הוא אמר שחבל כי חיות פרא הן חסרות בינה כי אחרת היו מסוגלות להשתתף בשיעוריו.
הווה אמינא

בתלמוד, הווה אמינא (בעברית: הייתי אומר) הוא ביטוי שגור במשא ומתן התלמודי, העוסק בבירור הסברות השונות, ומתייחס לסברא שבסופו של דבר לא התקבלה כמסקנה. המילים "הווה אמינא" פותחות את דברי ההסבר המסבירים את האפשרות האחרת שהיה ניתן לומר לולי ההלכה שחידש התנא או האמורא. להווה אמינא יש משמעות הלכתית לעיתים קרובות, שכן למרות שהיא לא נפסקה להלכה, ניתן ללמוד ממנה באופן עקיף הלכות רבות.

רקע

בניגוד לתלמוד הירושלמי, המפרש את המשנה באופן ישיר מבלי לפרט מהיכן נלמדות ההלכות ומדוע לא ניתן לומר אחרת, הרי שחכמי התלמוד הבבלי היו מפרטים שלב אחרי שלב את ההוכחה המוחצת להלכה שחידשו. בתלמוד מפורט הפסוק ממנו נלמדת ההלכה, מהם הפירושים שניתן לומר בביאור הפסוק, ומדוע יש לדחות כל אחד מהם מלבד הפירוש האמיתי.

משמעות המונח

פירושו של הביטוי "הווה אמינא" הוא "הייתי אומר" או "היינו אומרים". לעיתים, ה"הוה אמינא" היא הדעה שניתן היה לומר לולי היו נכתבות אות או מילה מסוימת בפסוק. בתלמוד מבואר באריכות מדוע נצרכת מילה זו או אחרת, ולפעמים אפילו מדוע נצרך פסוק מסוים שנכפל מספר פעמים בתורה, ומוסבר שלולי הייתה נכתבת מילה מסוימת זו, 'הייתי אומר' שההלכה היא כך, ולכן אנו צריכים את המילה האחרת, המלמדת אותנו כך וכך.

חשיבות ההווה אמינא

להווה אמינא חשיבות רבה, הן מצד העיסוק התאורטי בסברתם של חכמי התלמוד המלמד רבות על דרך חשיבתם והן מצד היכולת להסיק ממנה, בדרך עקיפה, מסקנות הלכתיות. מסיבות אלו, הקדישו מפרשי התלמוד חשיבות רבה לפירוש וביאור ה"הווה אמינא", ולעיתים מוקדשים לשם כך מאמרים רבים המקשים על המבואר ב"הווה אמינא" או מתרצים אותו.
במסקנת הדברים, כאשר ה"הווה אמינא" נדחתה, הגמרא מסיימת את הדברים במילים קא משמע לן שתרגומה "משמיע לנו" בלשון רבים, ומכאן שגם את הביטוי "הווה אמינא" ניתן להבין כלשון רבים.
ג'ים הנסון

תחילת דרכו

הנסון נולד בגרינביל, מיסיסיפי שבארצות הברית. בשנת 1936 עבר הנסון עם משפחתו להיטסוויל, מרילנד, בקרבת וושינגטון.
בשנת 1945, בעודו תלמיד בית ספר יסודי, החל לעבוד בתחנת הטלוויזיה המקומית. הנסון ייצר בובות עבור תוכנית ששודרה בשבת בבוקר ויועדה לילדים. לתוכנית קראו "סם וחברים". בתוכנית זו הופיע לראשונה קרמיט הצפרדע, בובה שהפכה בהמשך לסימן ההיכר של הנסון.

שנות ה-70 של המאה ה-20

בשנת 1976 החל הנסון בהפקת החבובות, בה הופיע קרמיט הצפרדע כמנחה, ועמו גונזו, פוזי הדוב ומיס פיגי.
אירווינג אבלה

אירווינג אבלה (אנגלית: Irving Abella; נולד ב-2 ביולי 1940) הוא היסטוריון יהודי-קנדי, פרופסור להיסטוריה יהודית באוניברסיטת יורק. מחקריו עוסקים ביהדות קנדה ובתנועת העבודה בקנדה.

קורות חיים

אבלה נולד ב-2 ביולי 1940 בטורונטו. קיבל תואר ראשון (1963), שני (1964) ושלישי (1969) מאוניברסיטת טורונטו. בשנת 1994 הוענקה לו חברות במסדר קנדה. הוא פרופסור באוניברסיטת יורק. היה נשיא הקונגרס היהודי קנדי בין השנים 1992 ל-1995.
נשוי לרוזאלי סילברמן אבלה, שופטת בבית המשפט העליון בקנדה.
שימש כיו"ר של "פרופסורים קנדים למען שלום במזרח התיכון", היה נשיא "החברה ההיסטוריה הקנדית" ועורך של כתב העת Middle East Focus.
שלדג ענק

מאפיינים

השלדג מגיע לאורך 48-42 ס"מ ובעל נוצות אפורות כהות מנוקדות בלבן ובעל ציצה גדולה מעל ראשו. המקור שחור כהה, קצה הצוואר לבן והחזה אדמוני. שאר הבטן לבנה והרגליים אפורות. השלדג בעל דו צורתיות זוויגית והזכרים גדולים ומקושטים מהנקבות הכהות יותר וחסרות הכתם האדמוני על החזה.
הוא מצוי באפריקה שמדרום לסהרה למעט אזורים צחיחים ומצוי ביערות, ביצות, אגמים, שדות לחים, סוואנות וגדות נהר. הוא צועק בקול רם כדי להודיע על נחלתו ותוקף כל שלדג זר. 
השלדג הענקי הוא צייד שניזון מחרקים גדולים, סרטנים, דגים וצפרדעים וכן זוחלים ויונקים קטנים. הטרף נתפס במהירות מצלילה מהאוויר ונהרג במהירות על ידי המקור.
מחמם מים מיידי

מחמם מים מיידי הוא מתקן המחמם מים (מעלה את הטמפרטורה שלהם כך שיתאימו לשימוש לצורך בישול, ניקוי או רחצה) באופן מיידי עם פתיחת הברז המשמש לצריכת המים (להבדיל מחימום מראש). מתקנים אלה צורכים חשמל או גז בישול כמקור אנרגיה לחימום המים.

מחמם מים מהיר המופעל על גז ביתי

מחממים אלו פועלים בשיטה בה המים זורמים דרך צינור נחושת ארוך ומסולסל כאשר קצהו השני מחובר לצינור המים החמים הראשי. החלק המסולסל של הצינור ממוקם מעל או בין שני מבערים המחוברים למערכת הגז הביתית. חיישן המזהה זרימת מים פותח את ברז הגז ומפעיל מצת אלקטרוני המדליק את המבערים. מבערים אלו מחממים את צינור הנחושת דרכו זורמים המים. מכיוון שמסלול המים דרך הצינור המסולסל ארוך, עובר מספיק זמן כדי שהמים יספיקו להתחמם. כך מסופקים מים חמים ללא הגבלה באופן מיידי.

מחמם מים באמצעות השראה אלקטרומגנטית

מחמם מים זה פועל על ידי אלקטרומגנט שיוצר שדה אלקטרומגנטי בין שתי אלקטרודות, בין שתי האלקטרודות מוצב צינור מתכת. האלקרומגנט מחליף את הקוטביות שלו בתדירות גבוהה, בכל חילוף קוטביות האלקטרונים מסתדרים בצינור המתכת באופן הפוך, ולמעשה בשל התדירות הגבוהה הם רוטטים במהירות. תנועה זו גורמת לחימום הצינור. במחמם המים מופעלת משאבה שמזרימה מים או כל נוזל אחר באופן אקטיבי בצינור המתחמם. הנוזלים סופחים את החום בניצולת גבוהה מאוד 97% מהאנרגיה המושקעת ויוצאים בטמפרטורה גבוהה עד כ-C° 110.
Best Of...

רקע

באלבום האוסף הזה נכללים שירים מתוך אלבומיה של סיה; Healing Is Difficult, Colour the Small One, Some People Have Real Problems, ו-We Are Born. כמו כן, כללה סיה באלבום את להיטה "Titanium", שיצא ביחד עם דייוויד גטה.
צביה הוברמן

צביה הוברמן היא מחזאית ובמאית ישראלית. כתבה וביימה עשרות הצגות, בעיקר לילדים ולנוער וכן תוכניות טלוויזיה רבות. ייסדה את המגמה לתיאטרון בבית הספר לאמנויות תל אביב, שאותה גם ניהלה במשך שנים ארוכות. הייתה המנהלת האמנותית של "תיאטרון אורנה פורת לילדים ולנוער" ושל פסטיבל חיפה הבינלאומי להצגות ילדים. חברת הנהלת איגוד ארגון תיאטראות הילדים העולמי אסיטז'.

ביוגרפיה

הוברמן נולדה וגדלה בקריית שמואל ליד חיפה למשפחה דתית. לאחר שירותה הצבאי עברה לתל אביב. סיימה תואר ראשון בספרות השוואתית מאוניברסיטת בר-אילן ותואר שני בתיאטרון מאוניברסיטת תל אביב. עם תום לימודי התואר הראשון קיבלה הצעה להשתלב בצוות ההוראה של בית ספר חדש וניסיוני, המוכר כיום כבית הספר לאמנויות תל אביב (קמפוס אריסון). הוברמן הצטרפה לצוות בית הספר החדש ובין השנים 1984-2003 ניהלה את המגמה לתיאטרון בבית הספר. במסגרת זו פיתחה שיטות עבודה הנחשבות לפורצות דרך בתחום הוראת התיאטרון ורבים מתלמידיה נחשבים כיום לשחקנים ויוצרים מובילים בארץ. בין תלמידיה נמנים טל מוסרי, עידו מוסרי, דנה דבורין, ריקי בליך, אניה בוקשטיין, אורי אומנותי, שיר גוטליב, אוהד קנולר, רן גואטה, שלומי שבן, תמר שם אור, טל בלכרוביץ' ואחרים. הוברמן גם כתבה וביימה את קטעי המשחק של תלמידי בית הספר שהשתתפו לצד נתן דטנר בתוכניות הטלוויזיה "תופסים ראש" ששודרה בערוץ הראשון בשנים 1988–1991. 
בשנים 1989-1987 הייתה הוברמן המנהלת האמנותית של אירועי החוצות בפסטיבל ערד. בשנים 2003-2008 הייתה המנהלת האמנותית של תיאטרון אורנה פורת לילדים ולנוער. בתקופת כהונתה הרחיב התיאטרון את היקף פעילותו בצורה ניכרת. בשנים 2008-2013 שימשה כמנהלת האמנותית של פסטיבל חיפה הבינלאומי להצגות ילדים ובמסגרת זו יצרה שיתופי פעולה רבים עם תיאטראות בחו"ל. הוברמן היא חברת הנהלת האיגוד הבינלאומי של תיאטרון לילדים ולצעירים, אסיטז'.
כיום הוברמן ממשיכה לכתוב ולביים ובמקביל מעבירה הרצאות וסדנאות בתחומי התיאטרון והחינוך. 
הוברמן מתגוררת בתל אביב, נשואה ואמא לשלושה.
תצורת מנוחה

תצורת מנוחה היא תצורה הבנויה מקירטון רך בדרך כלל. לעיתים התצורה מחופה ברובדי צור של תצורת משאש. התצורה נפוצה ברוב אזורי הארץ. עוביה הולך ונעשה דק יותר כלפי מרום הקמרים של שדרת ההר לאורך ארץ ישראל, מהשיפולים המזרחיים של הרי יהודה ושומרון ורכסי הנגב וכן בשיפולים המערביים של ההרים בשפלת החוף הגבוהה, מישור הגבעות המהווה את הגבול שבין ההר לשפלה.

סביבת היווצרות

התצורה נמנית עם חבורת הר הצופים אשר הורבדה בתקופת סנון מתור קרטיקון ומגיע לתקופת פלאוקן בבסיס תור השלישון. תיארוך הופעתה הוא בין 90 מיליוני שנים ועד לפני כ-70 מיליוני שנים. התצורה הורבדה בתקופה שבה עלו פני הים כתוצאה מהתחממות גלובלית. היכן שהשתרע אגן ימי עמוק, נוצרו תצורות מנוחה ומעליה תצורת משאש, כתוצאה מעליית גובה פני הים ושינוי האקלים.

מורפולוגיה

הביטוי של תצורת מנוחה בשטח הוא ביצירת המדרונות המתונים של הגבעות, במקומות בהן נסחפה תצורת מישש מסלע צור, התפתח נוף גבעות מעוגלות - היוצרות קווי רקיע כיפתיים - עגלגלים. מדבר יהודה בנוי בחלקו הגדול מגבעות של סלעי קירטון מתצורת מנוחה. הסלעים הרכים יוצרים נוף מתון שבו מתחתרים ערוצים רחבים. רוב דרכי האורך במדבר יהודה מוקמו בתחומי תצורה זו.
כאשר פסגת ההר בנויה משכבה קשה ושטוחה של צור מאסיבי הביטוי הנופי יהיה של הר שולחן במקום המבנה הכיפתי. הרי שולחן נפוצים באזור הנגב הצפוני ובמדבר יהודה. סלע הצור, העמיד יותר בפני הבליה, מונע את הסחיפה של השכבות הרכות יותר, שיוצרות את מורדותיו התלולים הבנויות מסלע קירטון.

מים וצמחייה

משק המים של תצורת מנוחה אינו טוב, מאחר שאינה סופגת מים. יחד עם זאת, בשל תכונה זו יכולים להיווצר בה מאגרי מים. בתחומים בהם נמצאת התצורה לבד, נמצאים בה צמחים מדבריים כמו לענת המדבר, נואית קוצנית, שבר לבן ועוד.
על גבי סלעי קירטון מתפתחת קרקע רנדזינה, שהיא תוצאה של התפוררות הקירטון. מופיעה גם צמחייה נוספת: צומח של בתות ספר (כמו סירה קוצנית, שלהבית קצרת שיניים ומרווה מלבינה ואפילו מינים ערבתיים האירנו-טורני כמו שיזף מצוי.

שימושית לאדם

באזורי תצורת מנוחה בהם שכבת הקירטון הייתה מכוסה בנארי היו אזורים שבהם הייתה התיישבות קדומה, שכן ניתן היה לחפור בה בורות לאיסוף מים. הודות לכושר הספיגה הנמוך של התצורה, המים נשמרו בה, ולא חלחלו. לעיתים, כאשר אותרה התצורה ונמצאו בה שרידי ישוב, ניתן היה להעריך כי היה בה יישוב מתקופת ההתנחלות הישראלית.
לסלע הקירטון מתצורה זו היה גם שימוש בבניה בשל קלות החציבה, אך בשל החסרונות, הימצאות שרידי צור בתוכו וקלות התפוררותו, נמנעו מלהשתמש בו.
הארמייה הרביעית (האימפריה האוסטרו-הונגרית)

היסטוריה

הארמייה הרביעית הוקמה בפרוץ מלחמת העולם הראשונה, ולמפקדה מונה מוריץ פון אופנברג. הארמייה לחמה בקרב גליציה ובכלל זה בקרב קומרוב ובקרב רווה שלאחריו הוחלף מפקד הארמייה ביוזף פרדיננד, ארכידוכס אוסטריה, בשל תוצאות הקרב. בהמשך השתתפה הארמייה בקרב על הוויסלה, ולאחר מכן במתקפת גורליצה-טרנוב ובקרבות הנסיגה הגדולה. בשנת 1916 הותקפה הארמייה על ידי הרוסים כחלק ממתקפת ברוסילוב, ובשנת 1918 השתתפה הארמייה בכיבוש אוקראינה על ידי מעצמות המרכז, ולאחר חתימת הסכם ברסט-ליטובסק פורקה הארמייה..
פיתוח עסקי

סקירה

במעט המידע הלימודי שזמין בנושא, המושג פיתוח עסקי מופיע בקשר או ביחס לפרויקטים מיוחדים למצבים מסוים של גידול ויחידות ארגוניות, פעילויות והתמחויות.
סורנסן מחבר היבטים שונים אלה יחד עם תובנות מיו"ר ודירקטורים, מפתחי עסקים בכירים ויזמים קפיטליסטים מפירמות הייטק מצליחות ברחבי העולם" הגדרה שאומצה על ידי פלגרייב, אנציקופלדיה לניהול אסטרטגי:  
"פיתוח עסקי מוגדר כמשימות ותהליכים הנוגעים להיערכות אנליטית להזדמנויות לגידול פוטנציאלי, איתור, יישום ותמיכה בהזדמנויות צמיחה אבל אין זה כולל החלטות אסטרטגיות ויישום הזדמנויות צמיחה".

רקע

בפועל, המונח פיתוח עסקי והמבצע אותו, המפתח העסקי, התפתחו למספר ליישומים ושימושים שונים. כיום, יישום הפיתוח העסקי ומשימות המפתח העסקי או המשווק, חוצות תעשיות וארצות ומכסות הכל מטכנולוגיות מידע, הנדסה, שיווק מתקדם, פעולות מפתח ניהוליות, מכירות ועוד. לכן, קשה להצביע על ייחודיות הפעולות של הפיתוח העסקי והאם הן מקור לרווחים. 
מחקר שיטתי שנערך לאחרונה בנושא, התווה קווים מנחים והצביע על הופעתו של תפקיד "מפתח עסקי" עם תפקיד מיוחד בתהליך הניהול החדשני. פונקציית הפיתוח העסקית (המשרה בארגון) נראית בשלה יותר בתעשיות ההיי-טק והביו-טק
נגויה

אטימולוגיה

שמה של העיר נכתב 那古野 או 名護屋 (נאגויה). סיבה אפשרית למקור השם היא התואר なごやか (נאגויאקה) ביפנית שפירושו "שליו".

כלכלה

התעשייה המרכזית בנגויה היא תעשיית המכוניות. לחברות רבות של מכוניות, כגון טויוטה ומיצובישי, משרדים ראשיים בעיר ובפרבריה. מלבד זאת, קיימת בעיר תעשייה מפותחת של מגוון מוצרים, כגון כלי חרסינה, מכשירי חשמל ואלקטרוניקה ואף תעשיית ממתקים. לאחרונה מתפתחות באזור גם תעשיות של רובוטיקה, כלי טיס ועוד.
התמ"ג בנגויה מתחלק באופן הבא: שירותים - 26.5%, סיטונאות וקמעונאות - 20.2%, תעשייה וייצור - 12.3%, תובלה ימית ותקשורת - 10.4%, נדל"ן - 9.8%, אספקת שירותים מנהלתיים - 5.9%, בינוי - 5.8%, עסקים פיננסיים וביטוחים - 5.4% ואחרים - 3.7%.